TSMC купува предприятие за интегрални схеми на Renesas
Taiwan Semiconductor Manufacturing Co. (TSMC) води преговори за закупуване на производството на интегрални схеми на Renesas Electronics в Ямагата. Японският производител на електронни компоненти стартира драстично преструктуране, което включва и съкращаване на 14 000 служители (30% от работната ръка на компанията), съобщава икономическото издание Nikkei.
Ако преговорите приключат успешно, около 1400 служители на Renesas ще преминат към TSMC заедно с производственото предприятие. В него се произвеждат чипове за плоски телевизори, фотоапарати и други цифрови продукти.
Renesas ще прехвърли и повече от 1000 служители, сред които разработчици на чипове за смартфони, към нова компания, която ще бъде създадена след интегриране с Fujitsu и Panasonic. Разговорите за сливане между трите японски производители също са близо до финализиране.